— Халыҡ ижадын өйрәнеүгә программа буйынса бик аҙ ваҡыт бүленә. Дәрестәрҙә генә әллә ни ҙур эш башҡарып булмай, шуға күрә факультатив занятиеларҙа ҡулланам, - тип һөйләй Зөбәйҙә Зәйнулловна. - Фольклор һөйөүселәр түңәрәге ойошторҙоҡ. Түңәрәк ағзалары халыҡ ижады әҫәрҙәрен йыя, жанрҙар буйынса төркөмләп, альбомдар төҙөй. Ауыҙ-тел ижадына арналған кисәләр үткәрәбеҙ, лекциялар әҙерләйбеҙ. Ҡурайсылар, сәсәндәр, йырсылар менән осрашыуҙар ойошторабыҙ. Теге йәки был жанрға арналған аҙналыҡтар үткәрәбеҙ. Таҡмаҡтар аҙналығы, мәҫәлән, айырыуса йәнле үтте. Нисегерәк ойошторҙоғоҙ тиһегеҙме? Тәүҙә мәктәп линейкаһында таҡмаҡтар тураһында дөйөм лекция уҡылды. Унан һәр класҡа айырым тема тәғәйенләп, шул темаға таҡмаҡтар йыйырға ҡушылды. Йыйған таҡмаҡтарынан һәр класс альбом төҙөргә һәм уларҙы үҙенсәлекле итеп башҡарырға тейешле ине. Аҙна аҙағында йомғаҡлау кисәһе үтте. Балалар үҙҙәре лә таҡмаҡтар уйлап сығарғайны. Оло таҡмаҡ әйтеше булды.